Sur Editur, L-isqfijiet ta' Malta u Għawdex urew biċ-ċar li ma jaqblux mal-ewtanasja meta kitbu lill-membri tal-Parlament riċentament. Għandhom raġun. Liema persuna "midħla tal-knisja sew" se taqbel mal-att infami ta' bniedem li jneħħi l-ħajja ta' bniedem ieħor avolja dan tal-aħħar ikun agunija bl-uġigħ. Dan ċertament mhux pjan t'Alla, li wieħed ineħħi l-ħajja ta ieħor. Aħna, bħala Kristjani ferventi, ġejna mgħallma li l-ħajja u l-mewt huma f'idejn Alla, allura kif nistgħu aħna stess nilagħbuha ta' Alla? Mhux faċli tara maħbub jew maħbuba tiegħek fl-aħħar stadju ta' ħajtu jew ħajjitha tokrob bl-uġigħ, iżda ma nistgħu nagħmlu xejn ħlief nitolbu li Alla ikun ħanin ma' din il-persuna u jeħodha miegħu fil-glorja tal-Ġenna. Sa hemm biss għandna dritt naslu, affarjiet oħra lanqas għandna dritt nimaġinawhom aħseb u ara nattwawhom. Nitkellem hekk għax għaddejt minn storja simili u mhux qed nikteb fuq xi ħaġa li ma naf xejn fuqha. Kif għedt aktar qabel hija iebsa; ikollok aptit 'toqtol' il-persuna magħdura int, imma Alla ħares noqogħdu nimxu fuq dak li jkollna aptit nagħmlu. U sa fejn tasal din tal-ewtanasja? Bniedem inkapaċitat għall-aħħar intitolat għal ewtanasja wkoll? Mhux ukoll ħafna drabi jkun muġugħ? Fejn tibda din tal-ewtanasja u fejn tispiċċa? Jekk f'Malta Alla ħares qatt tidħol din tal-ewtanasja, anke dawk b'dipressjoni severa bħal bipolar depression ikunu kandidati għal dan l-att li jien qatt ma nista' naqbel miegħu, għax ħafna drabi jkunu mdejqin? L-isqfijiet ta' Malta u Għawdex għandhom raġun biex ibigħu dwar l-ewtanasja. Il-Knisja tippromovi l-ħajja mhux il-mewt li wieħed jimponi fuq l-ieħor. Dawn l-affarjiet mhux ta' jdejna imma ta' min ħalaqna. Ta' min għallimna: "Ejjew ħdejja intom li tinsabu imtaqqlin u jien inserraħkom." Il-bniedem imsejken li jkun imtaqqal bl-uġigħ irid idur lejn Alla għax hu biss jista' jserraħna. Fil-verità, ma nistgħu nagħmlu xejn aktar! Valerie Borg, il-Belt VALLETTA